b'\n_START_ARTICLE_\nHiidv\xc3\xb6\xc3\xb6lane\n_START_SECTION_\nV\xc3\xa4limus\n_START_PARAGRAPH_\nT\xc3\xbcvepikkus on 90\xe2\x80\x93100 cm, sabapikkus 50 cm ja mass ligi 50 kg (kuni 55 kg).\n_START_SECTION_\nLevik\n_START_PARAGRAPH_\nLevila asub L\xc3\xb5una-Ameerika idaosas, ulatudes Guyanast Kesk-Argentinani (Buenos Aires).\n_START_SECTION_\nElupaik\n_START_PARAGRAPH_\nElab metsades ja p\xc3\xb5\xc3\xb5sastutes, harvem avamaastikul. Inimasustusega alasid v\xc3\xa4ldib ja kui ilmubki asulate l\xc3\xa4hedusse, siis p\xc3\xbc\xc3\xbcavad farmerid teda h\xc3\xa4vitada, sest toiduotsinguil tuhnib ta p\xc3\xb5llud \xc3\xbcles. Pealegi tuhnib ta v\xc3\xa4ga j\xc3\xb5uliselt: tihti torkavad silma metsaservad, lagendikud v\xc3\xb5i salud, mille hiidv\xc3\xb6\xc3\xb6lane on s\xc3\xbcgavalt risti-r\xc3\xa4sti l\xc3\xa4bi tuhninud. Tema urg on nii laia avaga, et sellest v\xc3\xb5ib isegi inimene sisse roomata. Hiidv\xc3\xb6\xc3\xb6last on raske m\xc3\xa4rgata, sest ta lahkub urust vaid \xc3\xb6\xc3\xb6sel.\n_START_SECTION_\nToitumine\n_START_PARAGRAPH_\nTagajalgadele t\xc3\xb5usnult ja sabale toetudes purustab hiidv\xc3\xb6\xc3\xb6lane oma v\xc3\xb5imsate teravate k\xc3\xbc\xc3\xbcnistega termiidipesi. Murdnud lahti pesa seinad, t\xc3\xb5mbab ta pika ja kleepuva keelega putukad v\xc3\xa4lja.\n_START_SECTION_\nVaenlased\n_START_PARAGRAPH_\nHiidv\xc3\xb6\xc3\xb6lase liha tarvitatakse v\xc3\xa4he, kuid sabast valmistavad p\xc3\xa4rismaalased ruuporeid. Hiidv\xc3\xb6\xc3\xb6last h\xc3\xa4vitatakse kui p\xc3\xb5lde ja karjamaid \xc3\xbclestuhnivat kahjurit, sellep\xc3\xa4rast on ta mitmel pool haruldaseks j\xc3\xa4\xc3\xa4nud ning kuulub kaitse alla kui unikaalne gigant v\xc3\xb6\xc3\xb6laste seas.'